
	Teisės akto projekto pakeitimai

	Parlamento pakeitimai, išdėstomi dviejuose stulpeliuose

Išbrauktos teksto dalys žymimos pusjuodžiu kursyvu kairiajame stulpelyje. Pakeitimai žymimi pusjuodžiu kursyvu abiejuose stulpeliuose. Naujas tekstas žymimas pusjuodžiu kursyvu dešiniajame stulpelyje.

Kiekvieno pakeitimo antraštės pirmoje ir antroje eilutėse nurodoma atitinkama svarstomo teisės akto projekto dalis. Jei pakeitimas susijęs su esamu teisės aktu, kurį siekiama pakeisti teisės akto projektu, antraštėje pridedamos trečia ir ketvirta eilutės, kuriose atitinkamai nurodomas esamas teisės aktas ir keičiama šio teisės akto dalis. 

Parlamento pakeitimai, pateikiami konsoliduoto teksto forma

Naujos teksto dalys žymimos pusjuodžiu kursyvu. Išbrauktos teksto dalys nurodomos simboliu „▌“ arba perbraukiamos. Pakeistos teksto dalys nurodomos naują tekstą pažymint pusjuodžiu kursyvu, o ankstesnį nereikalingą tekstą išbraukiant arba perbraukiant. 
Nežymimi tik grynai techninio pobūdžio pakeitimai, kuriuos daro tarnybos, siekdamos parengti galutinį tekstą.

EUROPOS PARLAMENTO TEISĖKŪROS REZOLIUCIJOS PROJEKTAS
dėl pasiūlymo dėl Tarybos direktyvos, kuria iš dalies keičiamos Direktyvos 2006/112/EB nuostatos dėl PVM taisyklių, susijusių su apmokestinamaisiais asmenimis, sudarančiais sąlygas nuotolinei prekybai importuojamomis prekėmis, dėl specialios schemos, skirtos nuotolinei prekybai prekėmis, kurios importuojamos iš trečiųjų teritorijų ar trečiųjų šalių, taikymo ir dėl specialių importo PVM deklaravimo ir mokėjimo procedūrų
(COM(2023)0262 – C9‑0174/2023 – 2023/0158(CNS))
(Speciali teisėkūros procedūra: konsultavimasis)
Europos Parlamentas,
–	atsižvelgdamas į Komisijos pasiūlymą Tarybai (COM(2023)0262),
–	atsižvelgdamas į Sutarties dėl Europos Sąjungos veikimo 113 straipsnį, pagal kurį Taryba kreipėsi į Parlamentą dėl konsultacijos (C9‑0174/2023),
–	atsižvelgdamas į Darbo tvarkos taisyklių 82 straipsnį,
–	atsižvelgdamas į Ekonomikos ir pinigų politikos komiteto pranešimą (A9‑0000/2023),
1.	pritaria Komisijos pasiūlymui;
2.	ragina Tarybą pranešti Parlamentui, jei ji ketina nukrypti nuo teksto, kuriam pritarė Parlamentas;
3.	ragina Tarybą dar kartą konsultuotis su Parlamentu, jei ji ketina iš esmės keisti Parlamento patvirtintą tekstą;
4.	paveda Pirmininkei perduoti Parlamento poziciją Tarybai, Komisijai ir nacionaliniams parlamentams.

Šiuo pasiūlymu siekiama dar labiau pritaikyti ES PVM sistemą – išplečiama prekių, kurioms taikoma IOSS (vieno langelio principu grindžiama importo sistema), specialios procedūros ir tvarka dėl tiekėju laikomo asmens, aprėptis panaikinant 150 EUR ribą, kuri šiuo metu riboja nuostatų taikymą ir veiksmingumą. Taigi, IOSS galėtų būti naudojama deklaruojant ir pervedant PVM, mokėtiną už visą nuotolinę prekybą į ES importuojamomis prekėmis, neatsižvelgiant į jų vertę, tačiau neįskaitant akcizais apmokestinamų produktų, kuriems ši sistema ir toliau netaikoma. 
Šis pasiūlymas yra sveikintinas daugiau nei vienu aspektu. Tai sumažins įmonėms tenkančias reikalavimų laikymosi išlaidas ir sudarys vienodas sąlygas internetu veiklą vykdantiems pardavėjams. Be to, išplėtus IOSS, sumažinus vietos PVM registracijų skaičių, valdžios institucijoms bus suteikta daugiau laiko ir išteklių, kad jos galėtų sutelkti dėmesį į kovą su sukčiavimu arba teikti pagalbą sąžiningiems prekybininkams reikalavimų laikymosi srityje. Galiausiai, panaikinus 150 EUR atleidimo nuo muito ribą, reforma būtų naudinga kovai su piktnaudžiavimu atleidimu nuo muitų, užkertant kelią sukčiautojams nuvertinti prekes, taip išvengiant muitų praradimo ir PVM pajamų sumažėjimo.
Šis pasiūlymas parengtas remiantis sėkmingu e. prekybai taikomo PVM dokumentų rinkinio taikymu ir atsižvelgiant į PVM skaitmeniniame amžiuje (ViDA) pasiūlymo užmojus, nes jame numatoma plačiau taikyti tvarką dėl tiekėju laikomo asmens siekiant apimti visą nuotolinę prekybą prekėmis, importuojamomis iš trečiųjų teritorijų ar trečiųjų šalių, neatsižvelgiant į jų vertę. 
Todėl pastangos siekiant užtikrinti PVM prievolių laikymąsi bus dar labiau sutelktos į daug mažesnį skaičių didelių rinkos dalyvių, vykdysiančių didžiąją dalį nuotolinės prekybos į ES importuojamomis prekėmis. 
Šia iniciatyva remiamas bendros registracijos PVM tikslais ES principas, nes laikantis šio principo bus dar labiau sumažintas atvejų, kai apmokestinamasis asmuo turės registruotis PVM mokėtoju, skaičius. Plačiau taikant IOSS kaip supaprastinimo priemonę, taikytiną visai nuotolinei prekybai importuojamomis prekėmis, neatsižvelgiant į jų vertę, taip pat išplečiant specialių procedūrų taikymo sritį įtraukiant tam tikrą prekių siuntų, kurių vertė viršija 150 EUR, importą, apmokestinamiesiems asmenims dar labiau sumažės poreikis registruotis PVM mokėtojais daugiau nei vienoje valstybėje narėje. 
Plačiau taikant tvarką dėl tiekėju laikomo asmens, apmokestinamieji asmenys, vykdantys nuotolinę prekybą į ES importuojamomis prekėmis per prekyvietes, nebeturės registruotis PVM mokėtojais už tokį prekių tiekimą, jei siuntos vidinė vertė viršija 150 EUR. Vietoj to prekyvietė, kuri veikia kaip tiekėju laikomas asmuo, turės deklaruoti ir pervesti mokėtiną PVM už tas tiekiamas prekes per išplėstą IOSS sistemą, kuria prekyvietės privalės naudotis pagal ViDA pasiūlymą. 
Europos Komisijos pasiūlyme numatyta, kad pirmiau minėti pakeitimai, t. y. IOSS taikomos 150 EUR ribos panaikinimas (369l straipsnis), tiekėju laikomo asmens taisyklės (14a straipsnis) taikymas visai nuotolinei prekybai importuojamomis prekėmis, kurią palaiko elektroninė sąsaja, ir „specialios schemos“ taikymo išplėtimas (369e straipsnis), bus priimti ne vėliau kaip 2028 m. kovo 1 d.
Atsižvelgdamas į pasiūlymo pobūdį ir jo neprieštaringą turinį, pranešėjas siūlo Parlamentui pritarti pasiūlymui be pakeitimų pagal supaprastintą procedūrą (52 straipsnio 1 dalis).

